23
परमेश्वर अपने लोगों का चरवाहा
दाऊद का भजन
1 यहोवा मेरा चरवाहा है,
मुझे कुछ घटी न होगी। (यशा. 40:11)
2 वह मुझे हरी-हरी चराइयों में बैठाता है;
वह मुझे सुखदाई जल* के झरने के पास ले चलता है;
3 वह मेरे जी में जी ले आता है।
धार्मिकता के मार्गों में वह अपने नाम के निमित्त
मेरी अगुआई करता है।
4 चाहे मैं घोर अंधकार से भरी हुई तराई में होकर चलूँ,
तो भी हानि से न डरूँगा,
क्योंकि तू मेरे साथ रहता है;
तेरे सोंटे और तेरी लाठी से मुझे शान्ति मिलती है।
5 तू मेरे सतानेवालों के सामने मेरे लिये मेज बिछाता है†;
तूने मेरे सिर पर तेल मला है,
मेरा कटोरा उमड़ रहा है।
6 निश्चय भलाई और करुणा जीवन भर मेरे
साथ-साथ बनी रहेंगी;
और मैं यहोवा के धाम में सर्वदा वास करूँगा।
* 23:2 सुखदाई जल: रुका हुआ जल नहीं, परमेश्वर के जनों के लिए काम में लेने पर इसका अभिप्राय है, नीरवता, शान्ति, और प्राण का विश्राम। † 23:5 मेरे लिये मेज बिछाता है: परमेश्वर ने मेज लगाई, भोज का आयोजन किया जबकि उसके बैरी सामने थे।